
ZAKON
O GRAĐANSKOJ INICIJATIVI I ZAŠTITI GRAĐANA
  BOSNE I HERCEGOVINE

I - OSNOVNE ODREDBE

Član 1.
(Predmet Zakona)
Ovim Zakonom uređuje se:
a) pravo građana BiH na pokretanje građanske inicijative;
b) postupak registracije, prikupljanja i verifikacije potpisa;
c) obaveze nadležnih organa u razmatranju inicijativa;
d) zaštita lica koja učestvuju u javnom djelovanju;
e) zaštita od zloupotrebe sudskih postupaka protiv javnog učešća i kritike (SLAPP); i
f) nadzor, sankcije i pravna zaštita. 

Član 2.
(Gramatička terminologija)
Gramatička terminologija korištenja muškog i ženskog roda za pojmove u ovom Zakonu uključuje oba roda.

Član 3.
(Načela)
Primjena ovog Zakona zasniva se na:
a) načelu proporcionalnosti;
b) načelu pravne sigurnosti;
c) načelu transparentnosti;
d) načelu ravnopravnog pristupa; 
e) načelu zaštite javnog interesa.


Član 4.
(Značenje pojedinih izraza)
Pojedini izrazi korišteni u ovom Zakonu imaju sljedeća značenja:
a) građanska inicijativa je pravo građana da u skladu s ovim Zakonom iniciraju promjenu odnosno predlažu donošenje zakona, drugih propisa i opštih akata iz nadležnosti Parlamentarne skupštine BiH, entiteta, Brčko distrikta, kantona,  grada, odnosno općine, te podnose druge prijedloge u skladu s Ustavom BiH, zakonom i statutima institucija;
b) aktivista je fizičko lice koje se aktivno i intenzivno zalaže za neku ideju, načela, društvene promjene ili prava i dr. (npr. vjerska, politička, sindikalna, ekološka/okolišna);
c) građanske aktivnosti su različite aktivnosti kojima pojedinci nastoje pokrenuti javne rasprave i/ili debate o pitanjima od javnog interesa, poštivajući javni red i mir  BiH, poput prikupljanje potpisa građana, organizovanje mirnih protesta, mirno okupljanje građana na jednoj lokaciji, organizovanje umjetničkih performansi, volontiranje, organizovanje edukacija i slično;
d) javni interes je korist, odnosno dobrobit koju ostvaruju svi građani, velika većina građana ili jedan veliki dio građana kao određena manjinska grupa u zajednici (lokalnoj, regionalnoj, državnoj, odnosno nacionalnoj);
e) SLAPP (eng. Strategic Lawsuit Against Public Participation) odnosno strateška tužba protiv javnog sudjelovanja je tužba s ciljem cenzure, zastrašivanja i ušutkivanja kritičara, a naročito aktivista tako da ih se optereti troškom pravne odbrane dok ne odustanu od kritike i/ili protivljenja i/ili učešća u građanskim inicijativama, i/ili iskazivanja mišljenja o određenoj temi i/ili organizovanja građanskih ili aktivističkih aktivnosti koje za cilj imaju pokretanja javne rasprave i/ili debate o pitanjima javnog interesa;
f) inicijativni odbor je tijelo koje se sastoji od najmanje četiri osobe koje imaju biračko pravo, a na kojem se dogovara način realizacije građanske inicijative;

Član 5.
(Pravo učestvovanja)
(1) Pravo učestvovanja u građanskoj inicijativi imaju svi građani koji u skladu s Ustavom BiH i Izbornim zakonom BiH imaju biračko pravo u BiH.
(2) Na zahtjev građanina koji je slijep, nepismen ili ima fizičku smetnju, inicijativni i/ili organizacijski odbor odobrava da drugo lice, koje izabere građanin koji nije u mogućnosti da potpiše građansku inicijativu, pomaže tom građaninu pri potpisivanju građanske inicijative.



II - ZAŠTITA GRAĐANA
Član 6.
(Zaštita građana)
(1) Niko ne može pozvati građanina ili aktivistu na odgovornost zbog:
a) učestvovanja u građanskoj inicijativi u skladu s ovim Zakonom;
b) mišljenja i/ili diskutovanja;
c) pokretanja javne rasprave i/ili debate o pitanjima od javnog interesa; 
d) organizovanja mirnih građanskih odnosno aktivističkih aktivnosti koje za cilj imaju pokretanja javne rasprave i/ili debate o pitanjima od javnog interesa, poštivajući javni red i mir BiH.
(2) Niko ne može nad građanima i aktivistima vršiti fizičko ili bilo koju drugu vrstu nasilja zbog učešća i/ili zbog pokretanja građanske inicijative i/ili iskazivanja mišljenja u vezi pokrenute građanske inicijative, i/ili iskazivanja mišljenja o tematici pokrenute građanske inicijative.

Član 7.
(Rano odbacivanje SLAPP-a)
(1) Tuženi ima pravo podnijeti prijedlog za rano odbacivanje SLAPP-a nadležnom sudu u BiH u roku od 30 dana od dana zaprimanja SLAPP-a. 
(2) Prijedlog za rano odbacivanje SLAPP-a iz stava (1) se podnosi nadležnom sudu zasebno od odgovara na SLAPP, ali se može dostaviti uz odgovor na SLAPP.
(3) Nadležni sud će prvo odlučivati o prijedlogu za rano odbacivanje SLAPP-a iz stava (1) u toku prethodnog ispitivanja tužbe na način da će prijedlog rješenjem uvažiti ili odbaciti. 
(4) Ako prijedlog za rano odbacivanje SLAPP-a nadležni sud rješenjem uvaži, sam SLAPP će se  odbaciti kao da ne postoji pravni interes tužioca za podnošenje SLAPP-a. U tom slučaju će sve troškove parničnog postupka pokretanja SLAPP-a snositi tužitelj. 
(5) Protiv rješenja iz stava (4) ovog člana je dopuštena žalba drugostepenom sudu i ista se ulaže u roku od 30 dana od dana zaprimanja rješenja.
(6) Ako se odnosi na pitanje od javnog interesa, SLAPP tužba protiv tuženog mora biti odbačena od strane nadležnog suda, osim ako tužilac u odgovoru na prijedlog za rano odbacivanje SLAPP-a može pokazati da:
a) postupak ima suštinsku pravnu osnovu i nije pokrenuo postupak u lošoj namjeri s ciljem cenzure, zastrašivanja i ušutkivanja tuženog;
b) tuženi nema valjanu odbranu u postupku; i
c) šteta koja je vjerovatna ili koju je pretrpio tužitelj kao rezultat izražavanja tuženog dovoljno je ozbiljna da javni interes da se dozvoli nastavak postupka nadmašuje javni interes u zaštiti tog izražavanja.
(7) Tužilac ima pravo podnijeti odgovor na prijedlog za rano odbacivanje SLAPP-a nadležnom sudu u BiH u roku od 30 dana od dana zaprimanja prijedloga za rano odbacivanje SLAPP-a.
(8) Propust tužioca da u svom odgovoru otkloni sve tri prepreke iz stava (6) ovog člana, ili da dostavi odgovor na prijedlog za rano odbacivanje SLAPP-a, dovest će do odbacivanja SLAPP-a kao da ne postoji pravni interes tužioca za podnošenje SLAPP-a.
(9) Nadležni sudovi BiH će na osnovu prijedloga za odbacivanje SLAPP-a u toku prethodnog ispitivanja odbaciti one SLAPP tužbe, ako se iz samog teksta SLAPP-a  može jasno utvrditi da se radi o korištenju pravosudnog sistema  BiH, naldežnih entiteta i Brčko distrikta, naročito Zakona o zaštiti od klevete Federacije BiH, Zakona o zaštiti od klevete Republike Srpske, Zakona o zaštiti od klevete Brčko distrikta, u cilju zastrašivanja ili vršenja pritiska nad građanima i aktivistima zbog:
a) učešća i/ili pokretanja građanske inicijative;
b) iskazivanja mišljenja u vezi pokrenute građanske inicijative;
c) iskazivanja mišljenja o tematici pokrenute građanske inicijative;
d) organizovanja mirnih građanskih odnosno aktivističkih aktivnosti koje za cilj imaju pokretanja javne rasprave; i/ili
e) debate o pitanjima javnog interesa, poštivajući javni red i mir u BiH.
(10)  Ako nadležni sud rješenjem odbaci prijedlog za rano odbacivanje SLAPP-a, tuženi ima pravo uložiti žalbu drugostepenom sudu u roku od 30 dana od dana zaprimanja rješenja. Prvostepeni sud će sačekati odluku drugostepenog suda po žalbi, prije nastavka parnice za SLAPP.
(11)  Ukoliko sud utvrdi zloupotrebu, može izreći novčanu kaznu u iznosu do 1.000 KM.

Član 8.
(Način učešća u građanskoj inicijativi)
(1) Građanska inicijativa je oblik neposrednog i slobodnog izjašnjavanja građana.
(2) U građanskoj inicijativi građani učestvuju potpisivanjem odgovarajućeg prijedloga.
(3) Građani imaju pravo da ukazuju na propuste i nedostatke u postupku ostvarivanja građanske inicijative.


III - OSTVARIVANJE GRAĐANSKE INICIJATIVE

Član 9.
(Inicijativni odbor)
(1) Građani radi ostvarivanja građanske inicijative obrazuju inicijativni odbor od najmanje četiri člana koji imaju biračko pravo.
(2) Prilikom obrazovanja inicijativnog odbora, voditi će se računa o predstavljanju manje zastupljenog spola.
(3) Inicijativni odbor može obrazovati posebne odbore za prikupljanje potpisa na pojedinim mjestima. Posebni odbori se mogu osnivati po općinama, te ih maksimalan broj može biti onoliko koliko ima općina u datom gradu, odnosno u kantonu, odnosno admnistrativnoj jednici Republike Srpske ili Brčko distrikta, gdje se sprovodi prikupljanje potpisa.
(4) Građanska inicijativa se može pokrenuti i na online platformama, čija procedura će biti uređena posebnim podzakonskim aktom u skladu s ovim Zakonom.

Član 10.
(Minimalni broj potpisnika inicijative)
(1) Ako se građanskom inicijativom traži promjena Ustava entiteta i Brčko distrikta, zakona, drugih propisa i općih akata iz nadležnosti Parlamenta Federacije BiH, Narodne skupštine Republike Srpske, Skupštine Brčko distrikta lista potpisnika inicijative mora da sadrži minimalno 1% građana upisanih u birački spisak, iz najmanje četiri kantona za Federaciju BiH za promjene u Federaciji BiH; minimalno 1% građana upisanih u birački spisak, iz najmanje tri administrativne regije u Republici Srpskoj za promjene u Republici Srpskoj; odnosno minimalno 1% građana upisanih u birački spisak u Brčko distriktu, za te promjene u Brčko distriktu.
(2) Ako se građanskom inicijativom traži promjena propisa i općih akata iz nadležnosti kantonalnih skupština, gradskog, odnosno općinskog vijeća lista potpisnika inicijative mora da sadrži minimalno 1% potpisa građana upisanih u birački spisak sa područja prema nadležnosti organa kojem se namjerava uputiti građanska inicijativa.
(3) U slučaju da aktuelni pravilnici i statuti iz nadležnosti kantona, gradova, općina i mjesnih zajednica omogućavaju i lakšu inkluziju građana od propisane u stavu (1) i stavu (2), s nižim propisanim minimalnim pragom potpisa nužnim za prikupiti, isti će imati primat u primjeni,  sve u cilju lakše inkluzije građana i aktivista u procese odlučivanja.
Član 11.
(Sadržaj prijedloga građanske inicijative)
(1) Prijedlog za promjenu ili donošenje odgovarajućeg akta, odnosno drugi prijedlog obuhvaćen građanskom inicijativom mora biti sačinjen tako da se iz njega jasno vide pravci promjena, odnosno rješenja o kojima nadležni organ treba da se izjasni.
(2) Prijedlog iz stava (1) ovog člana potpisuju članovi inicijativnog odbora.
(3) Prijedlog za promjenu ili donošenje odgovarajućeg akta mora biti sačinjen u skladu s poslovnikom organa nadležnog za donošenje akta.

Član 12.
(Postupanje nadležnog organa)
(1) Inicijativni odbor dostavlja prijedlog organu nadležnom za donošenje akta, odnosno za rješavanje o pitanju na koji se prijedlog odnosi radi obavještenja da se za taj prijedlog prikupljaju potpisi.
(2) Nadležni organ potvrđuje prijem prijedloga za koji se prikupljaju potpisi na prvoj stranici teksta prijedloga i ovjerava svaku stranicu teksta prijedloga u onolikom broju kopija koliko podnese inicijativni odbor.
(3) Nadležni organ zadržava jednu kopiju prijedloga za koji se prikupljaju potpisi.
(4) Od podnošenja prijedloga za koji se prikupljaju potpisi, prijedlog se ne može mijenjati ni dopunjavati.

Član 13.
(Prijava MUP-u)
(1) Inicijativni odbor prijavljuje prikupljanje potpisa Ministarstvu unutrašnjih poslova nadležnog entiteta (u daljem tekstu: Ministarstvo) odnosno Policiji  Brčko distrikta BiH (u daljem tekstu: Policija BD BiH) samo u slučaju da se prikupljanje potpisa građana vrši na javnim površinama u vlasništvu nadležnog entiteta, Brčko distrikta, kantona, grada ili općine.
(2) U slučaju da se potpisi prikupljaju na nivou općina ili grada, inicijativni odbor prijavljuje prikupljanje potpisa organizacionoj jedinici Ministarstva odnosno Policiji BD BiH  u jedinici lokalne samouprave na čijoj će se teritoriji prikupljati potpisi, i to samo u slučaju da se prikupljanje potpisa građana vrši na javnim površinama u vlasništvu nadležnog entiteta, Brčko distrikta, kantona, odnosno grada, odnosno općine.
(3) Prijava iz stava (1) i (2) ovog člana podnosi se najkasnije tri dana prije početka prikupljanja potpisa.
(4) U prijavi se navode: 
a) naziv organa kome je podnijet prijedlog za koji se prikupljaju potpisi i prijemni broj pod kojim je taj prijedlog zaveden;
b) mjesto, vrijeme i način prikupljanja potpisa;
c) lični podaci lica koje će prikupljati potpise; i
d) izjava pod punom moralnom, materijalnom i krivičnom odgovornošću od strane članova inicijativnog odbora da će se proces prikupljanja potpisa sprovesti u skladu sa Zakonom.
(5) Prijavu potpisuju svi članovi inicijativnog odbora.
(6) Organi reda mogu jedino putem pisanog rješenja zabraniti okupljanje građana radi prikupljanja potpisa građana na javnim površinama u vlasništvu nadležnog entiteta, Brčko distrikta, kantona, odnosno grada ili općine, samo ako se inicijativom traže protuustavna rješenja.

Član 14.
(Forma građanske inicijative)
Lista potpisnika građanske inicijative sadrži:
a) naznačenje prijedloga za koji se prikupljaju potpisi s prijemnim brojem nadležnog organa;
b) podatke o potpisnicima inicijative, koji se upisuju u sljedeće rubrike: 
1) redni broj potpisnika građanske inicijative,
2) ime i prezime potpisnika inicijative (koje se ispisuje čitkim štampanim slovima i potvrđuje njegovim svojeručnim potpisom ili digitalni potpis u rubrici za potpis, gdje će se procedura za digitalnu inicijativu regulisati posebnim podzakonskim aktom na osnovu ovog Zakona),
3) adresa i općina prebivališta potpisnika inicijative,
4) registarski broj nekog od identifikacionih dokumenta izdatog od nadležnog organa ministarstva unutrašnih poslova,
5) rubrika za potpis.
c) datum i mjesto prikupljanja potpisa;
d) izjavu inicijativnog odbora, odnosno odbora koji je prikupljao potpise u određenoj lokalnoj jednici, da svi potpisnici na listi imaju pravo učestvovanja u građanskoj inicijativi u skladu sa Zakonom i da su se samo jednom potpisali na listi, kao i napomenu o eventualnom povlačenju potpisa građanina; i
e) potpise članova inicijativnog odbora koji je prikupljao potpise.


Član 15.
(Način prikupljanja potpisa i rokovi prikupljanja potpisa)
(1) Prikupljanje potpisa građana koji učestvuju u građanskoj inicijativi traje onoliko dugo koliko odredi inicijativni odbor, ali ne kraće od tri dana i ne duže od tri mjeseca.
(2) Građanin se može samo jednom potpisati na listi potpisnika građanske inicijative.
(3) Građanin može svoj potpis povući do isteka posljednjeg dana određenog za prikupljanje potpisa.
(4) Potpis se povlači u pismenoj formi, a inicijativni odbor za prikupljanje potpisa konstatuje to u listi potpisnika građanske inicijative.

Član 16.
(Prava i prigovor potpisnika inicijative)
(1) Na mjestu gdje se prikupljaju potpisi, tekst prijedloga za koji se prikupljaju potpisi, ovjeren od strane nadležnog organa i označen njegovim prijemnim brojem, mora biti istaknut tako da bude dostupan građanima.
(2) Građanin ima pravo da nadležnom organu ukaže na propuste i nedostatke u postupku prikupljanja potpisa za prijedlog obuhvaćen građanskom inicijativom.

Član 17.
(Postupanje nadležnog organa i žalbeni postupak)
(1) Inicijativni odbor dostavlja listu potpisnika građanske inicijative nadležnom organu.
(2) Nadležni organ za razmatranje građanske inicijative uz prisutnost dva člana inicijativnog odbora provjerava da li je lista potpisnika građanske inicijative sačinjena u skladu s odredbama ovog Zakona. 
(3) Ako građanin, odnosno inicijativni odbor smatra da je nadležni organ nepravilno postupio prilikom obavljanja radnji iz stava (2) ovog člana, može podnijeti žalbu drugostepenom organu u roku od 30 dana od dana prijema rješenja nadležnog organa.
(4) Drugostepeni organ rješava po žalbi iz stava (3) ovog člana u roku od 30 dana od dana prijema žalbe.
(5) U slučaju da građanin ili inicijativni odbor nije zadovoljan rješenjem drugostepenog organa, može pokrenuti upravni spor pred nadležnim kantonalnim sudovima, odnosno okružnim sudovima, odnosno Apelacionom sudu Brčko distrikta, a koji žurno rješavaju ove predmete po principu hitnosti.

Član 18.
(Rokovi obrade potpisa i odlučivanja)
(1) Kad je lista potpisnika građanske inicijative sačinjena u skladu s odredbama ovog Zakona, a prikupljen je potreban broj potpisa, nadležni organ dužan je da o prijedlogu za koji su prikupljeni potpisi odluči na način i po postupku utvrđenom Ustavom  BiH i zakonom, Ustavom FBiH, Ustavom RS i Ustavom BD, odnosno odgovarajućim statutom ili poslovnikom, ali obrada potpisa može trajati maksimalno 15 dana od dana primitka građanske inicijative, nakon čega je nadležni organ dužan da konačnu odluku o prijedlogu inicijative donese na prvoj narednoj sjednici. 
(2) Prilikom obrade, a naročito prilikom zakazivanja sjednice tokom koje će se odlučivati o upućenoj građanskoj inicijativi, nadležni oragan je dužan blagovremeno, pisanim putem obavijestiti podnosioce građanske inicijative, odnosno inicijativni odbor te im omogućiti i adekvatno učešće na sjednici s mogućnošću prezentiranja građanske inicijative i razloga podnošenja iste, sve u cilju donošenja adekvatne odluke o istoj od strane nadležnog organa.

Član 19.
(Rješenje o predatoj inicijativi i žalbeni postupak)
(1) Kad nadležni organ ne prihvati prijedlog iz člana 10. ovog Zakona, dužan je da o tome obavijesti inicijativni odbor, dostavljanjem pisanog rješenja.
(2) Ako inicijativni odbor smatra da nadležni organ nije pravilno postupio u slučaju iz stava (1) ovog člana, kao i u odnosu na kršenje člana 17. ovog zakona, može podnijeti žalbu drugostepenom organu u roku od 30 dana od dana prijema rješenja nadležnog organa.
(3) Drugostepeni organ rješava po žalbi iz stava (2) ovog člana u roku od 30 dana od dana prijema  žalbe.
(4) U slučaju da inicijativni odbor nije zadovoljan rješenjem drugostepenog organa, pokreće upravni spor pred nadležnim kantonalnim sudom, a koji žurno rješava ove predmete po principu hitnosti.

IV - JAVNOST RADA 
Član 20.
(Obaveza objave inicijative)
Objavljivanje prijema građanske inicijative, stepena realizacije (uspješna ili neuspješna) i odgovora nadležne institucije je obavezujuće na web stranici i društvenim mrežama nadležne vlade i na stranici tijela čije nadležnosti se inicijativa tiče.

Član 21.
(Obrazac i vodič za implementaciju inicijative)
Radi lakšeg korištenja ovog participativnog mehanizma Vlada Federacije BiH, Vlada Republike Srpske, Vlada Brčko distrikta BiH, zajedno sa svim javnim institucijama kojima je osnivač i ministarstvima na nivou BiH, obvezuje se da će u roku od mjesec dana od donošenja ovog Zakona na svojim web stranicama objaviti obrazac i vodič za implementaciju građanske inicijative i inicijative za raspisivanje referenduma.

V- KAZNENE ODREDBE

Član 22.
(Prekršaji i novčane kazne za fizička i pravna lica)
(1) Novčanom kaznom u iznosu od 5.000 KM do 10.000,00 KM kaznit će se fizičko lice za prekršaj ako nad građaninom i aktivistom vrši fizičko i/ili psihičko nasilje zbog učešća i/ili zbog pokretanja građanske inicijative i/ili iskazivanja mišljenja u vezi pokrenute građanske  inicijative, i/ili iskazivanja mišljenja o tematici pokrenute građanske inicijative.
(2) Za prekršaj iz stava (1) ovog člana novčanom kaznom od 15.000,00 do 30.000,00 KM će se kazniti pravno lice, odnosno novčanom kaznom od 5.000,00 do 10.000,00 KM će se kazniti odgovorno fizičko lice u pravnom licu.    

VI - PRELAZNE I ZAVRŠNE ODREDBE

Član 23.
(Usklađivanje propisa)
(1) Entiteti: Feredacija BiH i Republika Srpska, Brčko distrikt, kantoni, gradovi i općine na području BiH dužni su uskladiti svoje statute s ovim Zakonom u roku od 6 mjeseci od dana njegovog stupanja na snagu.
(2) Stupanjem na snagu ovog zakona prestaju da važe odredbe entitetskih, Brčko distrikta, kantonalnih, gradskih i općinskih statuta koji su u suprotnosti sa odredbama ovog Zakona.

Član 24.
(Stupanje na snagu)
Ovaj zakon stupa na snagu osmog dana od dana objavljivanja u "Službenom listu Bosne i Hercegovine ".


I – USTAVNI OSNOV 
[bookmark: _Hlk98506019][bookmark: _Hlk73282168]Ustavni osnov za donošenje Zakona o  građanskoj inicijativi i zaštiti građana  Bosne i Hercegovine sadržan je u odredbama člana II. Ustava  Bosne i Hercegovine, prema kojima je propisano da će BiH osigurati primjenu najvišeg nivoa međunarodno priznatih ljudskih prava i  osnovnih sloboda, te da su svi sudovi, organi uprave, institucije koje vrše javna ovlaštenja i drugi organi državne vlasti dužni primjenjivati i poštovati prava i slobode predviđene u dokumentima koji su navedeni u Aneksu I. Ustava Bosne i Hercegovine. U tom kontekstu, od posebne važnosti je član II. stav (3), tačka h) kojim se svim građanima  Bosne i Hercegovine garantuje sloboda izražavanja. U konačnici tu je i član IV. stav (4), tačka a) Ustava Bosne i Hercegovine, prema kojem je Parlamentarna skupština Bosne i Hercegovine, uz ostala ovlaštenja predviđena Ustavom, odgovorna za donošenje zakona koji su potrebni za  vršenje funkcija Skupštine po ovom Ustavu. 

II – RAZLOZI ZA DONOŠENJE ZAKONA 
Razlozi za donošenje Zakona o građanskoj inicijativi i zaštiti građana  Bosne i Hercegovine, sadržani su prventsveno u sklopu 14 prioriteta iz Mišljenja Evropske komisije o zahtjevu Bosne i Hercegovine za članstvo u Evropskoj uniji od 2019. godine. Prema ovom mišljenu, Bosna i Hercegovine mora ojačati demokratiju/funkcionalnost, vladavinu prava, osnovna ljudska prava i reformu javne uprave - osnove procesa pridruživanja Evropskoj uniji. Što se tiče oblasti temeljnih ljudskih prava, BiH mora “jačati zaštitu prava svih građana…; osigurati poticajno okruženje za civilno društvo, osobito poštujući evropske standarde o slobodi udruživanja i slobodi okupljanja; zajamčiti slobodu izražavanja i medija i zaštitu novinara, posebice putem osiguravanja odgovarajućeg sudskog praćenja slučajeva prijetnji i nasilja nad novinarima i medijskim djelatnicima...” Prema tome, ovim Zakonom bi se dijelom ispunila navedena tri od 14 ključnih prioriteta.
Shodno Sporazumu o stabilizaciji i pridruživanju koji je potpisan u Luksemburgu 16.06.2008. godine između Evropske zajednice i Bosne i Hercegovine, a koji je stupio na snagu 01.06.2015. godine, Bosna i Hercegovina je dužna pristupiti efikasnom usklađivanju i provedbi čitavog korpusa pravnog naslijeđa Evropske Unije. S tim u vezi, kada je riječ o zakonodavstvu Euvropske Unije, uključivanje građana u procese donošenja odluka je regulisano kroz Evropsku povelju o lokalnoj samoupravi, kao prvog međunarodnog ugovora koji je definisao pravo građana na sudjelovanje u upravljanju javnim poslovima u lokalnoj samoupravi, koju su prihvatile sve članice Vijeća Evrope. Također, promociji sudjelovanja građana u lokalnoj samoupravi posebno je pridonio Odbor ministara Vijeća Evrope sa Preporukom o sudjelovanju građana u javnom životu na lokalnoj razini (2001), Preporukom o referendumu i narodnoj inicijativi na razini lokalnih zajednica (1996), Preporukom o nadzoru akcija lokalnih vlasti (1998), Preporukom o pravnim, operativnim i tehničkim normama elektroničkog glasovanja (2004) i Uredbu (EU) 2019/788 o evropskoj građanskoj inicijativi. 
Dodatni razlog za uređivanje ovog mehanizma učešća građana u BiH predstavlja pitanje nadležnosti jedinica lokalne samouprave i viših nivoa vlasti, iz razloga što nepoznavanje nadležnosti dovodi do opterećenja jedinica lokalne samouprave raznim upitima i zahtjevima na koje im navedene jedinice lokalne samouprave ne mogu dati odgovor. Stoga bi uvođenje ovog Zakona omogućilo građanima dodatni mehanizam za rješavanje problema i pokretanje inicijativa na lokalnom, kantonalnom nivou, nivou entiteta i Brčko distrikta.
Analizirajući zakonske i normativno-pravne akte o odlučivanju građana, utvrđene su brojne različitosti, nedostaci i nedorečenosti pravnih akata u odlučivanju na lokalnoj razini, ali i na razini entiteta. Primjer takve neusklađenosti se ogleda i u utvrđenim pragovima za prikupljanje potpisa građana upisanih u biračke spiskove potrebnih za realizovanje građanske inicijative koji nisu usklađeni sa Zakonom o principima lokalne samouprave u Federaciji BiH kojim je propisan prag od 5% potpisa građana, a koji bi se trebao dodatno spustiti na preporučenih 2%. Također, postoje značajne razlike u zvanično prepoznatim mehanizmima neposrednog učestvovanja u odlučivanju. Na primjeru Kantona Sarajeva, Grada Sarajeva i 9 općina koje čine ovaj kanton ustanovljeno je da postoji čak 13 različitih mehanizama koji nisu jednako zastupljeni. Osim toga, sve općine predviđaju u svojim statutima obavezu prikupljanja jedinstvenih matičnih brojeva (JMB) da bi predata građanska inicijativa bila validna što je u suprotnosti sa članom 9. Zakona o zaštiti ličnih podataka (“Službeni glasnik BiH”, br. 12/25), a što građane, aktiviste i nevladine organizacije koje postupe po odrebama tih statuta izlaže kaznenim odredbama iz člana 112. navedenog Zakona. S druge strane, Republika Srpska ima Zakon o referendumu i građanskoj inicijativi usvojen još 2010. godine (“Sl. glasnik RS“ br. 42/10, 46/10). A u Brčko distriktu trenutno ne postoji pravni mehanizam za podnošenje građanskih inicijativa osim Statuta Brčko distrikta BiH, a koji ne daje jasne upute kako, odnosno na koji način i u kojim rokovima se podnosi građanska inicijativa te kako se o njoj odlučuje. Prema tome, nužno je imati jasan, nacionalni okvir, koji će regulisati ova pitanja, kako bi građani BiH mogli ostvariti svoja osnovna demoktatska prava učešća u donošenju odluka.
Nadalje, s obzirom na učestale situacije da građani i aktivisti budu često izloženi različitim vidovima pritiska, uz prijetnju ili samim korištenjem fizičkog i/ili psihičkog nasilja, gdje se i sam pravosudni sistem BiH koristi protiv njih, nužno je pružiti adekvatnu zaštitu građanima i aktivistima kako bi ostvarili i zaštitili svoja prava. Iz tog razloga tekst ovog zakona sadrži i zaštitne odredbe, kao i kaznene odredbe a koje su usklađene sa Krivičnim zakonom BiH (“Sl. glasnik BiH“, br. 3/2003, 32/2003 - ispr., 37/2003, 54/2004, 61/2004, 30/2005, 53/2006, 55/2006, 8/2010, 47/2014, 22/2015, 40/2015, 35/2018, 46/2021, 31/2023 i 47/2023) i Zakonom o prekršajima BiH (“Sl. glasnik BiH“, br. 41/2007, 18/2012, 36/2014, 81/2015 i 65/2020)

III – OBRAZLOŽENJE PREDLOŽENIH MJERA 
Član 1. - definiše se predmet, svrhu i cilj Zakona.
Član 2. - obezbjeđuje se ravnopravnost spolova u Zakonu, bez obzira na gramatičku terminologiju koja je korištena u Zakonu.
Član 3. - ovim članom se utvrđuje osnovna načela na kojima počiva primjena zakona, uključujući proporcionalnost, transparentnost i zaštitu javnog interesa. 
Član 4. - definiše pojmove radi lakšeg razumijevanja i adekvatne primjene istih unutar Zakona.
Član 5. - definiše ko može učestovati u građanskoj inicijativi.
Član 6. - propisuje zaštitu građana u toku provođenja građanskih inicijativa.
Član 7. - predstavlja zakonsku invovaciju po uzoru na primjere dobre prakse iz Ontarija, Kanade  te usvojene Direktive od 27. aprila 2022. EU. Ovaj član je ANTI-SLAPP odredba koja je ključna u cilju adekvatne zaštite građana i aktivista od SLAPP-a, i time njihovog prava uživanja slobode govora, okupljanja i aktivne participacije u procesima odlučivanja, što čini srž zdravog demokratskog društva. Prilikom pripreme ovog člana vršeno je usklađivanje sa Zakonom o parničnom postupku FBiH (“Službene novine Federacije BiH“, br. 53/03, 73/05, 19/06 i 98/15), Zakonom o parničnom postupku Republike Srpske (“Sl. glasnik RS“, br. 58/2003, 85/2003, 74/2005, 63/2007, 105/2008 - odluka US, 45//2009 - odluka US, 49/2009, 61/2013, 109/2021 - odluka US, 27/2024 i 29/2026), Zakonom o parničnom postupku Brčko distrikta (“Sl. glasnik Brčko distrikta BiH“, br. 28/2018 i 6/2021) u onoj mjeri u kojoj je to bilo moguće. U onom djelu gdje se ide van okvira Zakona o parničnom postupku Fedracije BiH, Zakona o parničnom postupku RS i Zakona o parničnom postupku Brčko distrikta nužno je nakon donošenja ovog Zakona iste uskladiti.
Član 8. - određuje način učešća u građanskoj inicijativi. 
Član 9. - određuje tijelo koje će ispred građana odnosno aktivista sprovoditi građansku inicijativu, a to je inicijativni odbor. Postojanje inicijativnog odbora je preuzeto kao primjer dobre prakse iz  Zakona o referendumu i građanskoj inicijativi Republike Srpske u odnosu na postojanje inicijativnog odbora, iz člana 41. istog Zakona.
Član 10. - definiše minimalni broj potpisnika inicijative a koji je nužan kako bi se ista razmatrala od strane nadležnog organa. Naime, bilo je potrebno kreirati minimalni broj tj. prag kako bi se na taj način olakšao participativni put za građane, te i u odnosu na efikasnost učešća građana kreirati jedan prag za federalni nivo upravljanja. Slična diferencijacija je određena i u Zakonu o referendumu i građanskoj inicijativi Republike Srpske, gdje postoji minimalni  prag od 3.000 potpisa za nivo Republike Srpske,  član 42. Međutim, za niže nivoe upravljanja u ovom Zakonu u stavu (2) član 42. se navodi da:
“[a]ko se građanskom inicijativom traži promjena propisa i opštih akata iz nadležnosti skupštine opštine, odnosno grada, lista potpisnika inicijative mora da sadrži potreban broj potpisa građana upisanih u birački spisak opštine, odnosno grada, utvrđen statutom u skladu sa propisima lokalne samouprave.“
Ovakav prisup u praksi se pokazao pogubnim, s obzirom da kreira diskriminaciju između građana i značajno otežava njihov pristup učešća, gdje u Federaciji BiH općine često u aktuelnim statutima imaju nesrazmjerno određene minimalne procente. Primjera radi,  na osnovu člana 58. stav (2) Statuta Općine Novi Grad Sarajevo (“Službene novine Kantona Sarajevo” broj: broj 30/09 - Novi prečišćeni tekst i 2/17):
“...Općinsko vijeće mora raspravljati ako ga potpisom podrži najmanje deset posto birača upisanih u birački spisak Općine i dati odgovor podnosiocima najkasnije u roku od tri mjeseca od prijema građanske inicijative.“  
10% birača upisanih u birački spisak za ovu općinu Novi Grad Sarajevo trenutno iznosi preko 10.000 osoba, što znači da bi građani koji provode inicijativu na ovoj općini morali sakupiti više od 10.000 potpisa građana kako bi mogli dostaviti svoju građansku inicijativu Općinskom vijeću Novi Grad Sarajevo, a što je daleko više od broja glasova koji pojedni  općinski vijećnici a i sami zastupnici Parlamenta FBiH imaju da bi bili odabrani za te pozicije. Prema tome,  mnogi aktuelni statuti općina, gradova i kantona kreiraju prepreke građanima u odnosu na njihovo učešće u građanskoj inicijativi, te je nužno imati harmoniziran prag i ograničiti za niže nivoe upravljanja minimalni prag na način da isti ne bude viši u odnosu na više nivoe upravljanja.
Istovremeno u Brčko distriktu ne postoje nikakve upute, te time ni pragovi koji se tiču građanskih inicijativa. Prema tome, to je dodatan razlog, postojanja ujedinjenih upustava i pragova na nivou države.
Član 11. - određuje sadržaj prijedloga građanske inicijative, ko potpisuje prijedlog i na osnovu kojih propisa i odredbi se prijedlog građanske inicijative sačinjava.
Član 12. - određuje postupak postupanja nadležnog organa u odnosu na građansku inicijativu.
Član 13. - određuje uloga Ministarstva unutarnji poslova u entitetima, te Policije BD BiH u odnosu na proces prikupljanja potpisa i okupljanje građana, ako se prikupljanje potpisa i okupljanje građana vrši na javnim površinama u nadležnosti općina, grada, kantona, entiteta ili BD. Također, određuju se  i obaveze građanskog odbora a koji je dužan prijaviti prikupljanje potpisa građana ako se isto vrši na javnim površinama u nadležnosti općina grada, kantona, entiteta ili BD. 
Član 14. - određuje se sama forma građanske inicijative. Ovaj član je vrlo bitan jer se njim tačno definiše koji su nužni elementi ove forme, gdje se u odnosu na aktuelne statute  općina, gradova entiteta i BD. Primjera radi, statuti kantona u Federaciji BiH u tački b) definišu obaveza prikupljanja registarskog broja nekog od identifikacionih dokumenta izdatih od nadležnog organa ministarstva unutrašnih poslova, umjesto JMB,  čime se vodi računa o zaštiti ličnih podataka i ujedno usklađuje sa Zakonom o zaštiti ličnih podataka BiH.
Član 15. - definiše način prikupljanja potpisa i rokovi prikupljanja potpisa građana, učesnika građanske inicijative. Rokovi su određeni na osnovu prakse NVO sektora u svom dosadašenjm radu, gdje krajni rok od sedam (7) dana, a kako je određeno u Zakonu o referendumu i građanskoj inicijativi Republike Srpske, član 47. ocjenjen kao nerealan i jasna prepreka u odnosu na učešće građana. Iz tog razloga u nacrtu ovog Zakona su određeni realniji rokovi, a koji jasno prate i određene minimalne brojeve potpisnika inicijative,  određenih za prikupiti u skladu sa  članom 9. nacrta Zakona. Također, članom 14. se određuju prava potpisnika inicijative u odnosu na mogućnost i rok povlačenja potpisa.
Član 16. - dodatno definiše prava građana, učesnika u građanskoj inicijativi u odnosu na eventualne propuste i nedostatke u postupku prikupljanja potpisa za prijedlog obuhvaćen građanskom inicijativom.
Član 17. - određuje postupanje nadležnog organa onda kada se građanska incijativa istom dostavi. Također, ovim članom se ostavlja mogućnost pokretanja pravnog lijeka odnosno žalbe u odnosu na postupanje nadležnog organa u ovoj fazi procesa. Omogućavanje pravnog lijeka je nužno, s obzirom da je praksa NVO pokazala da su nadležni organi u BiH često neažurni u svom procesu djelovanja i skloni propustima u odlučivanju, a što u ovom kontekstu može stvoriti jasnu prepreku prilikom učešća građana i djelovanja na te organe putem građanske inicijative. 
Član 18. - određuje rokove unutar kojih nadležni organi moraju odlučiti po zaprimljenoj građanskoj inicijativi. Naime, praksa NVO je pokazala da nadležni organi odlažu odlučivanje i više od godinu dana (primjer građanska inicijativa za spriječavanje izdavanje koncesije za mHE “Bilješevo“, općina Kakanj, upućena Općini Kakanj 09.03.2022. od strane mještana Kakanj, a o istoj Općina Kakanj nije još uvijek odlučila) čime se i gubi smisao provođenja građanske inicijative, naročito ako se radi o slučajevima za što je nužno hitno odlučivanje. Odlaganjem u nedogled odlučivanja o građanskoj inicijativi ograničava učešće građanja  u pocesima odlučivanja, što predstavlja kršenje njihovih osnovnih demokratskih prava. Ovim članom se nastoji stati u kraj toj lošoj praksi.
Član 19. - određuje pravni lijek za građane i aktiviste onda kada nadležni prvostepeni organ odbaci građansku inicijativu. I ovaj član je iznimno važan jer aktuelni statuti općina, gradova,  kantona, entiteta FBiH, i Brčko distrikta ne predviđaju pravni lijek za građane u onoj situaciji kada se upućena građanska inicijativa odbaci. Bez postojanja pravnog lijeka, participativni mehanizam građana u formi građanske incijative se ne može adekvatno sprovoditi niti zaštiti, a čime se narušavaju osnovna demokratska prava građana  BiH. U Republici Srpskoj postoji taj žalbeni mehanizam, unutar čl. 52. Zakona o referendumu i građanskoj inicijativi RS-a, a ovim Zakonom se to pravo proširuje i na ostale dijelove države BiH. 
Član 20. - obavezuju nadležne institucije da objave dospjele inicijative, njihov stepen realizacije na web stranici i društvenim mrežama nadležnog organa;
Član 21. - određuje donošenje i objavljivanje obrasca i vodič za implementaciju inicijativa, a što je nužno u cilju edukacije i pojašnjenja javnosti na koji način se provodi inicijativa.
Član 22. - određuje kaznene odredbe. Razlozi zbog kojeg je u članu 22. predviđeno kažnjavanje putem prekršajnih naloga su sljedeći:
· Ekspeditivnost (drugim riječima vjerovatnoća da će počinitelj zaista biti procesuiran. To znači da postojanjem prekršajnih, novčanih kazni, postoji velika vjerovatnoća da će primjena cjelokupnog Zakona biti efektna i svrsishodna jer će pružiti adekvatniju zaštitu građanima i aktivistima od trenutne);
· Odvraćanje (u vezi sa ranije navedenim obrazloženjem razloga, zbog postojanja ekspeditivnosti u kažnjavanju, budući počinioci će biti  efikasnije “odvraćeni“ od činjenja prekršajnih djela iz Nacrta);
· Nadzor (na ovaj način će se moći adekvatnije vrštiti nadzor nad počiniocima prekršajnih djela, jer se prema članu 41. Zakona o prekršajima BiH, vodi Registar novčanih kazni u trajanju od  pet godina od dana kada su prekršajni nalog ili rješenje o prekršaju postali konačni i izvršni);
· Pravna lica (u odnosu na pritiske na građane i aktiviste, u većini slučajeva su uključena pravna lica a koja se jedino efektno mogu kazniti novčanom kaznom, naročito ako se radi o prekršajnom nalogu);
· Prihodi budžeta (uplata novčane kazne postaje prihod budžeta. Zbog ove činjenice i sama naplata novčanih kaznih je daleko efikasnija od rada tužilaštva tokom procesuiranja krivičnih djela kažnjivih kaznom zatvora jer nadležni organ koji pokreće prekršajni postupak je upravo motivisan ovom činjenicom).
Član 23. - propisuje se obaveza usklađivanja propisa sa zakonskim odredbama u roku od šest mjeseci od dana donošenja Zakona.
Član 24. – definiše rok u kojem Zakon stupa na snagu.

III – POTREBNA FINANSIJSKA SREDSTVA ZA PROVOĐENJE ZAKONA
Za provođenje Zakona o građanskoj inicijativi i zaštiti građana  Bosne i Hercegovine potrebno je izdvojiti dodatna sredstva u Budžetu  Bosne i Hercegovine.

 Udruženje “Resursni Aarhus centar u BiH”
Behdžeta Mutevelića  39, 71 000 Sarajevo
 JIB: 4201845580006  
Kontakti:  koordinator@aarhus.ba  
mob.: +387 62/103-544 , tel.: +387 33 66 05 88  
www.aarhus.ba

